**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**«ՓԱՍՏԱԲԱՆՈՒԹՅԱՆ ՄԱՍԻՆ»**

**ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** «Փաստաբանության մասին» 2004 թվականի դեկտեմբերի 14-ի ՀՕ-29-Ն օրենքի (այսուհետ՝ Օրենք) 10-րդ հոդվածի 4-րդ մասը լրացնել հետևյալ բովանդակությամբ 20.1-րդ կետով.

«20.1) հաստատում է դատարաններում կամ այլ պետական մարմիններում փաստաբանական գործունեություն իրականացնելիս փաստաբանների հանդերձանքին և արտաքին տեսքին ներկայացվող պահանջները:

**Հոդված 2.** Օրենքի 11.1-ին հոդվածի 4-րդ մասում «սույն օրենքի 6-րդ գլխով» բառերից հետո լրացնել «, իսկ դրանով չկարգավորված հարցերը՝ փաստաբանների պալատի կարգապահական հանձնաժողովի գործունեության կարգով» բառերը:

**Հոդված 3.** Օրենքի 20-րդ հոդվածի 1-ին մասում լրացնել հետևյալ բովանդակությամբ 9-րդ կետով.

«9) դատարաններում կամ այլ պետական մարմիններում փաստաբանական գործունեություն իրականացնելիս պահպանել փաստաբանների պալատի խորհրդի կողմից հաստատված փաստաբանների հանդերձանքին և արտաքին տեսքին ներկայացվող պահանջները:»:

**Հոդված 4.** Օրենքի39.6-րդ հոդվածում լրացնել հետևյալ բովանդակությամբ 8-րդ, 9-րդ և 10-րդ մասերով.

«8. Փաստաբանների պալատի կարգապահական հանձնաժողովը՝ սեփական նախաձեռնությամբ կամ կարգապահական վարույթի կողմի միջնորդությամբ, կարող է որոշում կայացնել կարգապահական վարույթը կասեցնելու մասին, եթե՝

1. փաստաբանը, ում նկատմամբ հարուցվել է կարգապահական վարույթ, ծանր հիվանդության պատճառով չի կարող մասնակցել կարգապահական վարույթին կամ գտնվում է արտերկրում՝ գործուղման մեջ, կամ որևէ այլ հարգելի պատճառով տևական ժամանակ չի կարող ներկայանալ, ինչն անհրաժեշտ է՝ վարույթին առնչվող էական հանգամանքներ պարզելու համար.
2. փաստաբանը, ում նկատմամբ հարուցվել է կարգապահական վարույթ, գտնվում է անազատության մեջ.
3. փաստաբանը, ում նկատմամբ հարուցվել է կարգապահական վարույթ, դատարանի օրինական ուժի մեջ մտած վճռով ճանաչվել է անհայտ բացակայող.
4. փաստաբանը, ում նկատմամբ հարուցվել է կարգապահական վարույթ, զորակոչվել է ռազմական զորավարժությունների կամ զինվորական հավաքների,
5. կասեցվել է այն փաստաբանի արտոնագիրը, ում նկատմամբ հարուցվել է կարգապահական վարույթը.
6. անհնարին է տվյալ կարգապահական գործի քննությունը մինչև սահմանադրական, քաղաքացիական, քրեական կամ վարչական դատավարության կարգով քննվող այլ գործով կամ հարցով որոշում կայացնելը, բացառությամբ, երբ վիճարկվում է կարգապահական վարույթ հարուցելու մասին Փաստաբանների պալատի նախագահի որոշումը:
7. Փաստաբանների պալատի կարգապահական հանձնաժողովի կողմից կարգապահական վարույթը կասեցնելու մասին որոշում կայացվելու դեպքում սույն հոդվածի 6-րդ մասով սահմանված փաստաբանին կարգապահական պատասխանատվության ենթարկելու վերաբերյալ գործի քննության ժամկետի ընթացքը կասեցվում է՝ մինչև կարգապահական վարույթը վերսկելու օրը:
8. Կարգապահական վարույթը վերսկսվում է դրա կասեցման հանգամանքների վերանալուց և դրանց մասին փաստաբանների պալատի կարգապահական հանձնաժողովին հայտնի դառնալուց հետո մեկ ամսվա ընթացքում: Կարգապահական վարույթը վերսկսելու մասին փաստաբանների պալատի կարգապահական հանձնաժողովը կայացնում է որոշում և այն եռօրյա ժամկետում ուղարկում է կարգապահական վարույթի կողմերին: Կարգապահական վարույթը վերսկելու միջնորդությունը մերժելու մասին կարգապահական հանձնաժողովի որոշումը ստանալու պահից տասնհինգօրյա ժամկետում միջնորդություն ներկայացրած կողմը կարող է բողոքարկել Փաստաբանների պալատի խորհրդին: Փաստաբանների պալատի խորհրդի կողմից՝ կարգապահական հանձնաժողովի որոշումը վերացնելու պահից, կարգապահական վարույթը համարվում է վերսկսված:»:

**Հոդված 5.** Օրենքի 39.11-րդ հոդվածում լրացնել հետևյալ բովանդակությամբ 8.1-րդ մասով.

«8.1. Փաստաբանների պալատի խորհրդի՝ կարգապահական հանձնաժողովի որոշումն ամբողջությամբ կամ մասնակի վերացնելու մասին որոշմամբ կարգապահական վարույթը կարող է ուղարկվել կարգապահական հանձնաժողով՝ ամբողջությամբ կամ մասնակի նոր քննության: Նոր քննությունը կատարվում է մեկ ամսվա ընթացքում փաստաբանների պալատի խորհրդի որոշմամբ սահմանված ծավալով։»:

**Հոդված 6.** Օրենքի 41-րդ հոդվածը՝

1. 5-րդ մասի 20-րդ կետում «տուժողներին» բառից առաջ լրացնել «քրեական վարույթին մասնակցող» բառերը,
2. լրացնել հետևյալ բովանդակությամբ 5.1-րդ մասով.

«5.1․ Սույն հոդվածի 5-րդ մասի 13-րդ, 15-րդ, 16-րդ, 17-րդ, 19-րդ կետերում նշված անձանց հանրային պաշտպանություն տրամադրվում է իրենց կարգավիճակից բխող իրավունքների պաշտպանության հարցերով.»»,

1. լրացնել հետևյալ բովանդակությամբ 6.1-րդ մասով.

«6.1. Սույն հոդվածի 5-րդ մասի 6-րդ և 7-րդ կետում նշված անձանց հանրային պաշտպանի գրասենյակի ղեկավարի որոշմամբ անվճար իրավաբանական օգնություն կարող է չտրամադրվել, իսկ տրամադրվող օգնությունը կարող է դադարեցվել, եթե առկա են (պարզվում են) այդ անձի՝ սույն հոդվածի 5-րդ մասի 11-րդ կետով նախատեսված չափանիշներին անհամապատասխանության վերաբերյալ փաստական հավաստի տվյալներ:»:

1. լրացնել նոր՝ 7.1-ին մասով հետևյալ բովանդակությամբ

7.1) Հանրային պաշտպանի կողմից քրեական վարույթի շրջանակներում մեղադրյալի կամ տուժողի պաշտպանությունը ստանձնելուց հետո՝ երկաշաբաթյա ժամկետում, հանրային պաշտպանի գրասենյակը միջոցներ է ձեռնարկում տվյալ անձի վճարունակության վերաբերյալ տեղեկություններ ստանալու համար՝ իրավասու պետական մարմիններին դիմելու միջոցով և ստացված տեղեկությունները ներկայացնում է վարույթն իրականացնող մարմնին»,

1. 8-րդ մասում « 5-րդ մասով» բառերը փոխարինել «5-րդ մասի 11-րդ կետով» բառերով, իսկ «նույն մասով» բառերը՝ «նույն կետով» բառերով,
2. 9-րդ մասի առաջին պարբերությունում «անձանց» բառը փոխարինել «դեպքերում» բառով,

**Հոդված 7.** Օրենքի 41-րդ հոդվածի 9-րդ մասը, Օրենքի 44.1-րդ հոդվածի 1-ին մասը, 44.2-րդ հոդվածի 2-րդ մասի 5-րդ կետը «5-րդ» բառից առաջ լրացնել «4-րդ և» բառերով:

**Հոդված 8.** Օրենքի 44-րդ հոդվածի 3-րդ մասը «կնքվում է» բառերից հետո լրացնել «մինչև» բառով:

**Հոդված 9.** Օրենքի 45-րդ հոդվածի 2-րդ մասը շարադրել հետևյալ խմբագրությամբ.

«2. Հաշվի առնելով անվճար իրավաբանական օգնություն ստանալու համար դիմած քաղաքացիների հայտերի, քրեական վարույթն իրականացնող մարմնի դիմումների (որոշումների) և փաստացի իրավաբանական օգնություն տրամադրելու դեպքերի վիճակագրական տվյալները՝ ըստ փաստաբանների պալատի և արդարադատության նախարարի կողմից համատեղ հրամանով սահմանած հանրային պաշտպանի մեկ հաստիքի առավելագույն ծանրաբեռնվածության` փաստաբանների պալատի խորհուրդը փաստաբանների պալատի նախագահի առաջարկությամբ օրենքով սահմանված ժամկետում հանրային պաշտպանի գրասենյակի ծախսերի նախահաշիվը (բյուջետային հայտը) ներկայացնում է Հայաստանի Հանրապետության կառավարություն՝ պետական բյուջեի նախագծում ընդգրկելու համար»:

**Հոդված 10. Եզրափակիչ մաս և անցումային դրույթներ**

1. Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը,
2. Սույն օրենքի ընդունումից բխող իրավական ակտերն ընդունվում են սույն օրենքն ուժի մեջ մտնելուց հետո՝ երկամսյա ժամկետում:

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔՐԵԱԿԱՆ ԴԱՏԱՎԱՐՈՒԹՅԱՆ ՕՐԵՆՍԳՐՔՈՒՄ**

**ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ**

**Հոդված 1.** 2021 թվականի հունիսի 30-ի Քրեական դատավարության օրենսգրքի (այսուհետ՝ Օրենսգիրք) 167-րդ հոդվածի՝ 6-րդ մասը շարադրել հետևյալ բովանդակությամբ.

«Դատարանը բռնագանձում է ակնհայտ վճարունակ մեղադրյալին կամ տուժողին ցույց տրված իրավաբանական օգնության վճարման համար պետության կատարած ծախսերը, բացառությամբ այն դեպքի, երբ մեղադրյալին իրավաբանական օգնությունը ցույց է տրվել անկախ նրա կամքից: Անձի ակնհայտ վճարունակության վերաբերյալ փաստը դատարանը հաստատում է սույն օրենսգրքի 202-րդ հոդվածի 7-րդ մասի համաձայն ներկայացված վարութային ծախսերի տեղեկանքի հիման վրա, եթե գործում առկա չեն հակառակը փաստող այլ ապացույցներ:

**Հոդված 2.** Օրենսգրքի 202-րդ հոդվածի 7-րդ մասը լրացնել նոր նախադասություններով՝ հետևյալ բովանդակությամբ.

«Կատարված վարութային ծախսերի վերաբերյալ տեղեկանքի շրջանակներում քննիչը ներկայացնում է տեղեկություններ մեղադրյալի կամ տուժողի ակնհայտ վճարունակության վերաբերյալ, եթե այդպիսիք առկա են լինում սույն օրենսգրքի 45-րդ հոդվածի 3-րդ մասի համաձայն Հանրային պաշտպանի գրասենյակի ներկայացրած տեղեկությունների գնահատման հիման վրա: Մեղադրայլ կամ տուժողը ակնհայտ վճարունակ է համարվում «Փաստաբանության մասին» օրենքի 41-րդ հոդվածի 7-րդ մասի հիմքերի առկայության դեպքում:

**Հոդված 3.** Օրենսգրքի 45-րդ հոդվածի 3-րդ հոդվածի 2-րդ նախադասությունը շարադրել նոր խմբագրությամբ՝ հետևյալ բովանդակությամբ.

«Սույն հոդվածի 2-րդ մասի 2-րդ կետով նախատեսված դեպքում պաշտպան նշանակելուց հետո հանրային պաշտպանի գրասենյակը միջոցներ է ձեռնարկում մեղադրյալի՝ վճարունակության վերաբերյալ տեղեկություններ ստանալու նպատակով՝ իրավասու պետական մարմիններին հարցումներ կատարելու միջոցով և ստացված տեղեկությունները ներկայացնում է վարույթն իրականացնող մարմնին»:

**Հոդված 4.**  Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը:

**ՀԻՄՆԱՎՈՐՈՒՄ**

**««ՓԱՍՏԱԲԱՆՈՒԹՅԱՆ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔՐԵԱԿԱՆ ԴԱՏԱՎԱՐՈՒԹՅԱՆ ՕՐԵՆՍԳՐՔՈՒՄ ՓՈՓՈԽՈՒԹՅՈՒՆԵՐ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ ՆԱԽԱԳԾԻ**

1. **Ընթացիկ իրավիճակը և իրավական ակտի ընդունման անհրաժեշտությունը**
* **Փաստաբանների արտաքին տեսքին վերաբերող պահանջների կանոնակարգում**

Արդարադատության նախարարության և ՀՀ փաստաբանների պալատի կողմից բազմիցս քննարկման առարկա է հանդիսացել փաստաբանի պատշաճ հանդերձանք ունենալու և դատական նիստերին զսպվածությամբ, կոկիկությամբ ներկայանալու անհրաժետշությունը: Նշված խնդրին լուծում տալու նպատակաով, նախատեսվում է ընդլայնել ՀՀ փաստաբանների պալատի խորհրդի լիազորությունները (այսուհետ` Խորհուրդ) սահմանելով, որ Խորհուրդը հաստատում է փաստաբանների կողմից դատարաններում և այլ պետական մարմիններում փաստաբանական գործունեություն իրականացնելիս բարեզուսպ հանդերձանքի և արտաքին տեսքին ներկայացվող պահանջները, ինչպես նաև այդ կանոնները պահպանելը սահմանել որպես փաստաբանի վարքագծի կանոն:

* **Անվճար իրավաբանական օգնության կառուցակարգերի բարելավում, զսպող մեխանիզմների ներդրում**

Նախագծի 7-13-րդ հոդվածներով նախատեսված փոփոխությունները և լրացումները միտված են բարելավելու անվճար իրավաբանական օգնության համակարգը, լավարկելու առկա կառուցակարգերը, հստակեցնելու անվճար իրավաբանական օգնություն ստանալու իրավունք ունեցող անձանց շրջանակը, ինչպես նաև տրամադրվող օգնության սահմանները: Բացի այդ, առաջարկվող կարգավորումներով առավել արդյունավետ և թիրախային կդառնա անվճար իրավաբանական օգնության տրամադրման համար իրականացվող վարչարարությունը:

Ընդհանուր առմամբ այդ փոփոխություններով և լրացումներով նախատեսվում է բարձրացնել անվճար իրավաբանական օգնության համար պետության կողմից տրամադրվող միջոցների օգտագործման արդյունավետությունը, մատուցվող ծառայությունները դարձնել առավել թիրախային և կարիքահեն:

Միաժամանակ, նախատեսվում է բարելավել ակնհայտ վճարունակ մեղադրյալից կամ տուժողից ցույց տրված իրավաբանական օգնության վճարման համար պետության կատարած ծախսերը բռնագանձելու մեխանիազմները, մասնավորապես սահմանելով Հանրային պաշտպանի գրասենյակի ներգրավվածությունը մեղադրյալի վճարունակությունը ստուգելու հարցում, ինչը ենթադրում է գրասեյակի կողմից իրավասու պետական մարմիններ հարցումներ կատարելը, անհրաժեշտ տեղեկատվությունը հավաքագրելը և վարույթն իրականացնող մարմնին ներկայացնելը, որը իր հերթին պետք է գնահատի արդյոք այն անձը, ում պաշտպանության նպատակով նշանակվել է հանրային պաշտպան ակնհայտ վճարունակ է, և ակնհայտ վճարունակության փաստը դատարանի կողմից հաստատվելուց հետո պետության կատարած ծախսերը պարտադիր կերպով ենթական են լինելու բռնագանձման:

Նշված փոփոխությունները միտված են նվազեցնելու հանրային պաշտպանների գերծանրաբեռնվածությունը:

* **Բյուջետային հատկացումների հաշվարկման մեխանիզմի մասով**

Հանրային պաշտպանի գրասենյակի ֆինանսավորման գործող մեխանիզմի պայմաններում հանրային պաշտպանների հաստիքների քանակը ուղղակիորեն պայմանավորում է գրասենյակին պետական բյուջեից հատկացված գումարի չափից: Այլ կերպ, հանրային պաշտպանների քանակը և հատկացվող գումարի չափը ուղղակիորեն փոխադարձաբար կապված են միմյանց հետ:

Գործող իրավակարգավորումներով հանրային պաշտպանի գրասենյակի բյուջետային հայտը ձևավորվում է անվճար իրավաբանական օգնություն ստանալու համար դիմած քաղաքացիների հայտերի և փաստացի իրավաբանական օգնություն տրամադրելու դեպքերի վիճակագրական տվյալների հիման վրա: Սա միակ չափորոշիչն է: Նախագծով (հոդված 14) նախատեսվում է բարելավել և հստակեցնել հանրային պաշտպանի գրասենյակին պետական բյուջեից տրամադրվող գումարի ձևավորման մեխանիզմը՝ սահմանելով հավելյալ չափանիշ՝ ուղենիշ ունենալով հանրային պաշտպանի մեկ հաստիքի ծանրաբեռնվածության նվազագույն միավորը:

Ընդ որում, նախատեսվում է, որ հանրային պաշտպանի մեկ հաստիքի ծանրաբեռնավածության չափանիշները սահմանեն ՀՀ արդարադատության նախարարությունը և ՀՀ փաստաբանների պալատը համատեղ:

* **Կարգապահական վարույթի կառուցակարգի բարելավում**

««Փաստաբանության մասին» օրենքում փոփոխություններ և լրացումներ կատարելու մասին» 2022 թվականի հոկտեմբերի 5-ի ՀՕ-366-Ն օրենքի ընդունման արդյունքում «Փաստաբանության մասին» օրենքում **(այսուհետ նաև՝ Օրենք)**՝ ի թիվս այլնի փոփոխության է ենթարկվել նաև կարգապահական վարույթի իրականացման կարգը:

Միաժամանակ, անհրաժեշտ է նկատի ունենալ, որ մինչև Օրենքում փոփոխությունների կատարումը կարգապահական վարույթի իրականացման առանձնահատկությունները սահմանվում էին ինչպես Օրենքով, այնպես էլ Պալատի ընդհանուր ժողովի 2019 թվականի հոկտեմբերի 19-ի թիվ 1-Լ որոշմամբ հաստատված փաստաբանի նկատմամաբ կարգապահական վարույթի իրականացման կարգով **(այսուհետ նաև՝ Կարգ)**, որի շրջանակներում ամրագրված է եղել կարգապահական վարույթի կասեցման հնարավորությունը և դրա համար հիմք հանդիսացող հանգամանքները, ինչպես նաև փաստաբանների պալատի խորհրդին ապացույցներ ներկայացնելու հնարավորությունը:

Հարկ է նշել, որ Օրենքի գործող իրավակարգավորումների համաձայն՝ փաստաբանին կարգապահական պատասխանատվության ենթարկելու հարցի քննության ժամկետը բացառիկ դեպքերում կարող է ընդամենը երկարաձգվել, այն էլ առավելագույնը երեք ամսով, իսկ փորձաքննություն նշանակելու դեպքում՝ փորձաքննության կատարման համար անհրաժեշտ ժամկետով:

Այս համատեքստում, Օրենքի գործող իրավակարգավորումներով հաշվի չեն առնվում գործնականում առաջացող այն խնդիրները, որոնք խոչընդոտում են կարգապահական վարույթի իրականացմանը և չեն կարող ամբողջ ծավալով կարգավորված լինել Օրենքով, օրինակ՝ եթե, փաստաբանը կասեցրել է իր արտոնագրի գործողությունը, սակայն մինչ այդ կատարած նրա գործողություններում առերևույթ առկա են կարգապահական խախտման հատկանիշներ, որոնց հիմքով էլ նրա նկատմամբ հարուցվել է կարգապահական վարույթ կամ եթե անհնարին է տվյալ կարգապահական գործի քննությունը մինչև սահմանադրական, քաղաքացիական, քրեական կամ վարչական դատավարության կարգով քննվող այլ գործով կամ հարցով որոշում կայացնելը:

Նախագծի ընդունման անհրաժեշտությունը պայմանավորված է նաև նրանով, որ փաստաբանների պալատի կարգապահական հանձնաժողովի գործունեության ընթացքում ի հայտ են գալիս որոշակի խնդիրներ, որոնց առկայության պայմաններում պարզ չէ, թե ինչ կառուցակարգեր և ընթացակարգեր պետք է կիրառվեն վերջինիս կողմից դրանք հաղթահարելու համար:

Նախագծով անհրաժեշտ է նաև կարգավորել այն հարցը, թե կարգապահական հանձնաժողովի **(այսուհետ՝ Հանձնաժողով)** որոշման բողոքարկման արդյունքում, երբ Խորհուրդը կայացնում է Հանձնաժողովի որոշումը մասնակի կամ ամբողջությամբ վերացնելու մասին որոշում, ինչ հետևանք է ունենում և ինչ ելք է ունենում կարգապահական գործը։ Այն դեպքում, երբ Խորհուրդը վերացնում է Հանձնաժողովի բողոքարկված որոշումը, պետք է կարգապահական վարույթն ուղարկվի Հանձնաժողովին նոր քննության՝ այն ծավալով, որով վերացվել է կարգապահական հանձնաժողովի բողոքարկված որոշումը։

Անհրաժեշտություն է ծագել ուղղել Օրենքում թույլ տրված վրիպակը: Մասնավորապես՝ Օրենքի 39.6-րդ հոդվածի 2-րդ մասը սահմանում է, որ  փաստաբանին կարգապահական պատասխանատվության ենթարկելու վերաբերյալ գործը քննելու նպատակով փաստաբանների պալատի կարգապահական հանձնաժողովի նիստն իրավասու է (քվորում ունի), եթե դրան մասնակցում է կարգապահական հանձնաժողովի **անդամների ընդհանուր թվի** **առնվազն կեսը**, ներառյալ՝ զեկուցողը: Օրենքի 11.1-ին հոդվածի 2-րդ մասը սահմանում է այն, որ **փաստաբանների պալատի կարգապահական հանձնաժողովը** **կազմավորվում է** չորս տարի ժամկետով՝ փաստաբանների պալատի ընդհանուր ժողովի կողմից ընտրված **ինը փաստաբաններից:** Արդյունքում ստացվում է, որ կարգապահական հանձնաժողովի նիստը իրավասու է, քվորում ունի, երբ դրան մասնակցում են կարգապահական հանձնաժողովի **առնվազն 5 անդամներ**:

Միաժամանակ Օրենքի 39.7-րդ հոդվածի 3-րդ մասով նշվում է այն, որ  Խորհրդակցական սենյակում **որոշումն ընդունվում է** կարգապահական հանձնաժողովի անդամների բաց քվեարկությամբ՝ **կարգապահական հանձնաժողովի անդամների ընդհանուր թվի ձայների առնվազն կեսով**: **Ձայների հավասարության դեպքում** **ընդունված է համարվում այն որոշումը**, որն ավելի բարենպաստ է փաստաբանի համար: Օրենքի 39.7-րդ հոդվածի 3-րդ մասում առկա է վրիպակ, որովհետև կարգապահական հանձնաժողովի կարգապահական գործն ըստ էության լուծող որոշումը կարող է ընդունվել **ոչ թե** **կարգապահական հանձնաժողովի անդամների ընդհանուր թվի ձայների առնվազն կեսով, այլ կարգապահական հանձնաժողովի քվեարկության մասնակցող անդամների ընդհանուր թվի ձայների առնվազն կեսով,** քանի որ քվորումն արդեն իսկ առկա լինելու և հանձնաժողովի նիստն իրավասու լինելու դեպքում, այլևս կարիք չկա որոշումն ընդունված համարելու հարցը լուծելու համար առաջնորդվել **կարգապահական հանձնաժողովի անդամների ընդհանուր թվի ձայների քանակով:**

Բացի այդ, եթե մի պահ ընդունենք այն, որ կարգապահական հանձնաժողովի որոշումն ընդունված համարելու համար անհրաժեշտ է կարգապահական հանձնաժողովի անդամների ընդհանուր թվի ձայների առնվազն կեսն, այսինք՝ 5 ձայն, ապա որոշումը ընդունված կհամարվի միայն հանձնաժողովի առնվազն 5 անդամի կողմ քվեարկելու դեպքում, մինչդեռ Օրենքի 39.7-րդ հոդվածի 3-րդ մասի 2-րդ նախադասությունը սահմանված է այն, որ **ձայների հավասարության դեպքում ընդունված է համարվում այն որոշումը**, **որն ավելի բարենպաստ է փաստաբանի համար:** Օրենքի 39.7-րդ հոդվածի 3-րդ մասի 1-ին նախադասության տրամաբանությամբ ձայների ցանկացած հավասարության դեպքում **փաստաբանի համար բարենպաստ որոշումը երբեք չի կարող ընդունվել**, քանի որ ձայների հավասարություն կարող է առաջանալ այն դեպքում, երբ քվեարկությանը մասնակցում են զույգ թվով հանձնաժողովի անդամներ (հանձնաժողովի 8 անդամ մասնակցելու դեպքում**՝ 4 կողմ**, 4 դեմ և 6 անդամ մասնակցելու դեպքում՝ **3 կողմ**, 3 դեմ ձայների հարաբերակցությամբ), իսկ ինչպես արդեն վերը նշվել էր, որոշումն ընդունված համարվելու համար անհրաժեշտ է, որ այդ որոշման օգտին քվեարկեն հանձնաժողովի առնվազն 5 անդամ:

1. **Առաջարկվող կարգավորման բնույթը.**

Նախագծով նախատեսվում է կանոնակարգել դատարաններում կամ այլ պետական մարմիններում փաստաբանական գործունեություն իրականացնելիս փաստաբանի հանդերձանքի և արտաքին տեսքին ներկայացվող պահանջները: Դրանք պետք է սահմանվեն Պալատի խորհրդի կողմից: Նախագծով սահմանվել է վերը նշված պահանջները փաստաբանների կողմից պահպանելու պարտականությունը որպես փաստաբանի վարքագծի կանոն:

Նախագծի մի շարք կարգավորումներով նախատեսվում է բարելավել անվճար իրավաբանական օգնության գործող կառուցակարգերը, հստակեցնել մատուցվող ծառայությունների շահառուներին և ծավալները, առավել արդյունավետ դարձնել անվճար իրավաբանական օգնություն տրամադրելու իրականացվող վարչարարությունը: Բացի այդ, առաջարկվում է բարելավել ակնհայտ վճարունակ մեղադրյալից կամ տուժողից ցույց տրված իրավաբանական օգնության վճարման համար պետության կատարած ծախսերը բռնագանձելու մեխանիազմները

Նախագծով նաև նախատեսվում է բարելավել և հստակեցնել հանրային պաշտպանի գրասենյակին պետական բյուջեից տրամադրվող գումարի ձևավորման մեխանիզմը՝ սահմանելով հավելյալ չափանիշ՝ ուղենիշ ունենալով հանրային պաշտպանի մեկ հաստիքի ծանրաբեռնվածության միավորը:

Միաժամանակ, առաջարկվում է նախատեսել Օրենքի 6-րդ գլխով (փաստաբանի կարգապահական պատասխանատվությունը) ամրագրված փաստաբանների պալատի կարգապահական հանձնաժողովի գործունեության առնչությամբ Օրենքով չկարգավորված առանձնահատկությունները նախատեսել Պալատի խորհրդի կողմից հաստատվող հանձնաժողովի գործունեության կարգում, ինչպես նաև Օրենքով կարգավորել կարգապահական վարույթի կասեցման և վերսկսման հարցերը։

Նախագծով սահմանվել է, որ կարգապահական գործով կարգապահական հանձնաժողովի գործն ըստ էության լուծող որոշումը համարվում է ընդունված, երբ այդ որոշմանը կողմ են քվեարկել քվեարկությանը մասնակցող հանձնաժողովի անդամների առնվազն կեսը:

Միաժամանակ, հստակեցվել է Պալատի խորհրդի կողմից բողոքարկված կարգապահական հանձնաժողովի որոշման հետագա վարույթի քննությունը և դրա ծավալը:

1. **Նախագծի մշակման գործընթացում ներգրավված ինստիտուտները և անձինք**

Նախագիծը մշակվել է ՀՀ արդարադատության նախարարության և Փաստաբանների պալատի կողմից համատեղ:

1. **Ակնկալվող արդյունքը**

Նախագծի կարգավորումների արդյունքում առավել արդյունավետ կդառնա անվճար իրավաբանական օգնության համար պետության կողմից հատկացվող միջոցների կառավարումը և օգտագործումը: Փոփոխությունները միտված են նաև նվազեցնելու հանրային պաշտպանների գերծանրաբեռնվածությունը:

Նախագծի ընդունման արդյունքում ակնկալվում է հստակեցնել կարգապահական վարույթի իրականացման կարգը, նախատեսել վարույթի կասեցման հնարավորությունը:

Ակնկալվում է նաև ապահովել փաստաբանների պատշաճ կեցվածքը և արտաքին տեսքը դատարաններում և այլ պետական մարմիններում:

1. **Նախագծի ընդունման կապակցությամբ Հայաստանի Հանրապետության պետական բյուջեում ծախսերի և եկամուտների նվազեցման կամ ավելացման մասին.**

Նախագծի ընդունումը բյուջեում ծախսերի և եկամուտների նվազեցման կամ ավելացման չի հանգեցնի:

1. **Կապը ռազմավարական փաստաթղթերի հետ**

Նախագծի մի շարք կարգավորումների ընդունումը բխում է Կառավարության 2022 թվականի հուլիսի 29-ի թիվ 1133-Լ որոշմամբ հաստատված ՀՀ դատական և իրավական բարեփոխումների 2022-2026 թվականների ռազմավարությամբ ամրագրված հանրային պաշտպանների ծանրաբեռնվածության նվազեցման նպատակից: